《念奴娇·题把卷凝眺图》
清代·严既澄

重门深锁，甚厌厌不似，钿车清俊。应觉聪明无地托，佔我蟫鱼身分。

绮恨黏春，秾愁驻梦，惯泼闲金粉。才情天厌，劝卿文字休近。

拼得对酒当歌，华年欢遣，郁郁安能忍。一眺沈吟如我倦，百折芳心难问。

病蟀凄嘘，凉蟾寂照，帘卷西风紧。也应惊念，友人同此幽困。

作者简介：广东省肇庆市四会人。有《初日楼诗》、《驻梦词》。